Hanjin Heavy Industries & Construction í Suðurkorea. Fyrrverandi so stóra suðurkoreiska skipasmiðjan, Hanjin Heavy Industries & Construction, hevur onga bílegging havt upp á farmaskip í seks ár. Men nú hevur eitt“ loyniligt” felag í Evropa bílagt fýra bingjuskip við einum kapasiteti upp á 5.500 TEU hvørt. Tað upplýsir skipasmiðjan á heimasíðu síni. Kreditorar seldu fyrr í ár skipasmiðjuna til koreiska stórsamtakið Dongbu Corp. Fíggjarliga hevur skipasmiðjan ligið í tungum sjógvi, síðan systurfelagið, Hanjin Shipping, fór av knóranum í 2016. Reiðaríið var tá sjeyndi-størsta reiðarí í heiminum, og sendi fíggjarligar ristingar um allan heim. Hanjin Heavy Industries upplýsir, at seinasta bíleggingin upp á fýra skip hevur eitt virði upp á umleið 270 milliónir dollarar. -Vit prógva sostatt kappingarevni okkara á marknaðinum við at vinna fyrstu bíleggingina upp á handilsskip síðan samanleggingina og yvirtøkuna, og vit eru nú før fyri at byrja vanligt virksemi aftur, sigur ein talsmaður hjá skipasmiðjuni á heimasíðuni. Hanjin-skipasmiðjan, sum í stórleikatíð síni var millum heimsins størstu skipasmiðjur, hevur síðan 2015 livað av ríkisstuðuli og almennum skipum.